钦定古今图书集成/明伦汇编/官常典/第379卷 > 唐
## 钦定古今图书集成/明伦汇编/官常典/第379卷 > 唐

唐设鸿胪寺，领典客、司仪二署，掌宾客及凶仪之事，
而门下省亦设典仪之职。

按《唐书百官志》：“鸿胪寺卿一人，从三品；少卿二人，从
四品上；丞一人，从六品上。掌宾客及凶仪之事，领典
客、司仪二署。凡四夷君长，以蕃望高下为簿，朝见辨
其等位。第三等居武官三品之下，第四等居五品之
下，第五等居六品之下，有官者居本班。御史察食料。
二王后，夷狄君长袭官爵者，辨嫡庶。诸蕃封命，则受”
册而往。海外诸蕃朝贺、进贡，使有下从，留其半于境。
由海路朝者，广州择首领一人、左右二人入朝。所献
之物，先上其数于鸿胪。凡客还，鸿胪籍衣赍、赐物多
少以报主客给过所，蕃客奏事，具至日月及所奏之
宜，方别为状。月一奏为簿，以副藏鸿胪。献马，则殿中、
太仆寺莅阅，良者入殿中。驽病，入太仆献药者，鸿胪
寺验覆，少府监定价之高下；鹰、鹘、狗、豹无估，则鸿胪
定所报轻重。凡献物皆客执以见，驼、马则陈于朝堂，
不足进者，州县留之。皇帝、皇太子为五服亲及大臣
发哀临吊，则卿、赞相，大臣一品；葬以卿、护，二品以少
卿，三品以丞，皆司仪，示以礼制。主簿一人，从七品上；
录事二人，从九品上。

〈注〉龙朔二年，改鸿胪寺曰“同文寺”，卿曰“正卿”，少卿曰“大夫。”武后光宅元年，改曰“司宾寺。”有府五人，史十人，亭长四人，掌固六人。

典客署：令一人，从七品下；丞三人，从八品下。掌“二王
后介公、酅公之版籍，及四夷归化在藩者，朝贺、宴享”、
送迎皆预焉。酋渠首领朝见者，给廪食；病则遣医，给
汤药；丧则给以所须。还蕃赐物，则佐其受领，教拜谢
之节。

〈注〉有典客十三人，府四人，史八人，掌固二人，

掌客十五人，正九品上。掌送迎蕃客，颛莅馆舍。
司仪署令一人，正八品下；丞一人，正九品下。掌凶礼
丧葬之具。“京官职事三品以上、散官二品以上、祖父
母、父母丧、职事散官五品以上、都督、刺史卒于京师
及五品死王事者，将葬，祭以少牢”，率斋郎执俎豆以
往；三品以上赠以束帛，黑一𫄸二，一品加乘马。既引，
遣使赠于郭门之外，皆有束帛，一品加璧。五品以上
葬，给营墓夫。

〈注〉有《司仪》六人，府二人，史四人，掌设十八人，斋郎三十人，掌固四人，幕士六十人。

门下省典仪二人，从九品下。掌赞唱及殿中版位之
次。侍中版奏“《中严》外办”，亦赞焉。

〈注〉隋谒者台有典仪。武德五年复置，隶门下省。